बिथांखौ उट्टर प्रदेस हादोरसानि कानपुर नोगोराव लांफिन्नाय जागोन मानोना  11  अक्टबराव कानपुर कोर्टआव बिथांखौ थिसनगोन ।इस्लामिक उटकारि हान्जानि केसखौ लानानै जाथायखौ बिजिरनो थाखाय NIA आ सिगांबोनायलाय आसाम पुलिस आरो उट्टर प्रदेस पुलिसआ उटकारिफोरनि मोन्नाय फोरमानपोरखौ NIA नो गथायसिगोन होन्ना खौरां मोन्नाय जायो ।खुमार - उझ - जामन बिथांखौ हजाय जिल्लायाव NIA आ मंगलबाराव उटकारि हान्जानि सोद्रोमाफोरनि बेन्दों,मावथांखि,रां मोन्नाय आरो हाथियार सफैनायफोरनि फारसे गुवारै सोंनाय फिन्नाय लाखाबाय होन्ना मिथिनो मोन्नाय जायो ।सेंन्टिनेलनि खौरांगिरिनि सिगांआव हजाय जिल्लानि SP अंकुर जैयन बिथांआ बुङोदि," जों खुमार - उझ - जामन बिथांखौ गोजौ थाखोनि अफिसारफोरनो सोंनाय फिन्नाय खालामनो थाखाय गथायनानै होखाबाय,जोंहा गोबां फोरमानफोरखौ मोनकाबाय आरो बेफोरखौ NIA नो गथायनानै होनोसै मानोना NIA आ बिजिरनो थाखाय आखायाव लाबाय " होन्ना बिथांआ बुंबावो ।मखनो गोनांदि,उट्टर प्रदेस हादोरसानि कानपुर नोगोरनिफ्राय Anti - Terrorist Squad ( ATS ) आ आसामनि खुमार - उझ - जामन बिथांखौ  13  सेप्तेम्बराव खानो हादोंमोन ।बिथांआ जुम्मु आरो कास्मिर हादोरसायाव थानाय किस्वार जिल्लायाव ट्रेनिं लादोंमोन आरो  2017  माइथायनिफ्राय बे मानसिया गोमानानै दंमोन ।